ছবিটি জাজ মাল্টিমিডিয়া প্রযোজিত— এই তথ্য এত দিন সবাই জানত, এমনকি সেন্সর বোর্ডও তাই জানত। শুধু তাই নয়, যৌথ প্রযোজনার এই ছবিটি যে জাজ মাল্টিমিডিয়ারই তার প্রমাণ রয়েছে জাজের নিজস্ব ইউটিউব চ্যানেলে। ২০১৬ সালে সেখানে তারা নিজেরাই প্রচার করেছে ‘নিয়তি’ ছবির প্রযোজক তারা। এমনকি সহপ্রযোজক ভারতের এসকে মুভিজের ইউটিউব চ্যানেলে ‘নিয়তি’ ছবির যে ট্রেইলার দেখা যায়, সেখানেও সহপ্রযোজক হিসেবে জাজ মাল্টিমিডিয়ার নাম রয়েছে। ২০১৬ সালে ছবিটি মুক্তির আগে জাজের করা সংবাদ সম্মেলনেও দাবি করা হয় ‘নিয়তি’র প্রযোজনা তারা করেছে। কিন্তু এনটিভি অনলাইনে পুরস্কার কেলেঙ্কারির খবরটি গত সোমবার প্রকাশের পর জাজ মাল্টিমিডিয়া দাবি করছে ‘নিয়তি’ ছবিটি তারা প্রযোজনা করেনি। তারা এই ছবির পরিবেশক।